b'\n_START_ARTICLE_\nCispadanska republika\n_START_PARAGRAPH_\nCispadanska republika (italijansko Repubblica Cispadana) je bila kratkotrajna republika v sedanji severni Italiji, osnovana leta 1796 in pod za\xc5\xa1\xc4\x8dito francoske vojske, ki ji je poveljeval general Napoleon Bonaparte. \xc5\xbde v naslednjem letu je postala del novonastale Cisalpinske republike._NEWLINE_16. oktobra 1796 je v Modeni potekal kongres, oblikovan s strani predstavnikov pokrajin Modene, Bologne, Ferrare in Reggio Emilije. Neuradno ga je organiziral Napoleon, katerega vojska je zasedla to ozemlje v \xc4\x8dasu pred tem. Potrebno je bilo urediti razmere, prav tako pa zbrati nove \xc4\x8dete za bojne pohode proti Avstriji. Kongres je razglasil dr\xc5\xbeavo Cispadansko republiko, sestavljeno iz \xc5\xa1tirih pokrajin in povabil ostale italijanske pokrajine, da se ji pridru\xc5\xbeijo. Oblikovana je bila me\xc5\xa1\xc4\x8danska stra\xc5\xbea, sestavljena iz lovcev in topni\xc5\xa1tva. Na seji kongresa 7. januarja 1797 v Reggio Emiliji je padla odlo\xc4\x8ditev o oblikovanju vlade._NEWLINE_9. julija 1797 se je Cispadanska republika zdru\xc5\xbeila s Transpadansko republiko v enotno Cisalpinsko republiko.'